**Ziņojuma par licencētās makšķerēšanas, vēžošanas, zemūdens medību noteikumu pārkāpumu noformēšana**

 Ziņojumu par licencētās makšķerēšanas, vēžošanas, zemūdens medību noteikumu pārkāpumu (turpmāk – Ziņojums) noformē gadījumā, ja ir pārkāpts 2015. gada 22. decembra Ministru kabineta noteikumu Nr.800 “Makšķerēšanas, vēžošanas un zemūdens medību noteikumi” 2.1.  apakšpunkts un/vai 2.3.apakšpunkts, un/vai attiecīgās pašvaldības izdotie saistošie noteikumi, kuri reglamentē licencētās makšķerēšanas, vēžošanas un zemūdens medību kārtību. Ziņojumu noformē divos eksemplāros, no kuriem vienu nodod personai, kura izdarīja pārkāpumu.

 Ziņojumu ne vēlāk kā 2 darbadienu laikā iesniedz pašvaldības kompetentajai institūcijai (pašvaldības policija, pašvaldības vides inspekcija vai pašvaldības vides kontroles amatpersona) lēmuma pieņemšanai Administratīvās atbildības likumā noteiktajā kārtībā. Kopš 2023. gada 1. janvāra pašvaldība ir tiesīga ne tikai veikt administratīvā pārkāpuma procesu, bet arī piemērot administratīvos sodus lietās par licencētās makšķerēšanas, vēžošanas un zemūdens medību noteikumu pārkāpumiem un par makšķerēšanu bez makšķerēšanas, vēžošanas vai zemūdens medību kartes.

 **Ziņojums par licencētās makšķerēšanas, vēžošanas, zemūdens medību noteikumu pārkāpumu tiek noformēts, pamatojoties uz Zvejniecības likuma 20. panta (4) daļu.**

 Ziņojuma adresāta daļā tiek norādīta pašvaldība, kurai tiek adresēts ziņojums.

 Ziņojuma sagatavošanas laika un vietas daļā norāda tā noformēšanas laiku, datumu un vietu, norādot koordinātas.

1.punktā norāda Ziņojuma sagatavotāja sabiedriskā vides inspektora vārdu, uzvārdu un apliecības numuru.

2.punktā norāda pārbaudāmās personas datus: vārdu, uzvārdu un personas kodu.

3.punktā norāda pārbaudāmās personas dzīvesvietas adresi un tālruņa numuru.

4.punktā norāda pārkāpuma vietu: pašvaldību un ūdenstilpi.

5.punktā norāda pārkāpuma laiku: gadu, datumu, mēnesi un pulksteņa laiku.

6.punktā norāda pārkāpuma būtību, ko izdarījusi pārbaudāmā persona konkrētā laikā un vietā, aprakstot tieši pārkāpto darbību. Obligāti norādāma ūdenstilpe, kurā izdarīts pārkāpums. *(piemēram, makšķerēja bez makšķerēšanas kartes Lielupē, veica rūpniecisko zveju Daugavā bez licences. Lomā iegūti 4 zandarti un 3 kilogrami asaru*).

7.punktā norāda pašvaldības normatīvo aktu (saistošie noteikumi, kuri nosaka licencētās makšķerēšanas, vēžošanas vai zemūdens medību kārtību) un punktu vai apakšpunktu, kas ir pārkāpts. Nepieciešamības gadījumā norāda arī 2015. gada 22. decembra Ministru kabineta noteikumu Nr.800 “Makšķerēšanas, vēžošanas un zemūdens medību noteikumi” 2.1. apakšpunktu un/vai 2.3. apakšpunktu, tos apvelkot.

8.punktā norāda, kādas darbības tika veiktas pārbaudes gaitā, kādi dokumenti, rīki un loms tika pārbaudīts.

9.punktā norāda, kādi tehniskie līdzekļi tika izmantoti (foto, video) pārbaudes rezultātu fiksācijai.

10.punktā norāda pārbaudāmās personas paskaidrojumu, piezīmes par ziņojuma saturu.

11.punktā norāda dokumentus, foto vai video, kas tiek pievienots ziņojumam, kā arī sabiedriskā vides inspektora parakstu un paraksta atšifrējumu.

12.punktā norāda pašvaldību, kurai tiek iesniegts ziņojums.

13.punktā norāda laiku un pārbaudāmās personas parakstu par Ziņojuma eksemplāra saņemšanu.

14.punktā norāda citas personas, kas piedalījušās pārbaudē, lieciniekus.